ՀՀ ԱԺ առողջապահության եւ սոցիալական հարցերի մշտական հանձնաժողովի նիստում Հակոբ Հակոբյանի նախագահությամբ պատգամավորներն առաջին ընթերցմամբ քննարկել են «ՀՀ աշխատանքային օրենսգրքում լրացում կատարելու մասին» օրինագիծը, որը ներկայացրել է ԱԺ պատգամավոր Գեւորգ Պետրոսյանը: Ըստ նրա՝ նախաձեռնությամբ նախատեսվում է, որ աշխատանքային պայմանագիրը հնարավոր լինի լուծել ոչ միայն աշխատողի կողմից ամբողջ աշխատանքային օրվա ընթացքում աշխատանքի վայր չներկայանալու, այլեւ ներկայանալու դեպքում աշխատանքային պարտականությունների կատարմանը ձեռնամուխ չլինելու դեպքում: Զեկուցողը նշել է, որ, ըստ էության, աշխատանքի վայր չներկայանալը եւ աշխատանքի վայր ներկայանալու դեպքում աշխատանքային պարտականությունների կատարումից իսպառ հրաժարվելը վարքագծի նույն ծանրության դրսեւորումներ են, եւ օրենքը պետք է նույնանման վերաբերմունք ունենա դրանց նկատմամբ: